༈ །རྗེ་བཙུན་རྡོ་རྗེ་རྣལ་འབྱོར་མ་ནཱ་རོ་མཁའ་སྤྱོད་ཀྱི་རིམ་གཉིས་ཉམས་སུ་ལེན་པའི་གེགས་སེལ་ཁྲག་འཐུང་དཔའ་བོའི་ཐུགས་ཐིག་བཞུགས་སོ།། ༈ །དྲན་པས་གདུང་སེལ་རྩ་བའི་བླ་མ་དང་། །དབྱེར་མེད་མཁའ་སྤྱོད་དབང་མོར་གུས་བཏུད་དེ། །ཟབ་མོའི་ལམ་གྱི་གེགས་སེལ་བོགས་འདོན་ཚུལ། །སྙིང་པོ་མདོར་བསྡུས་དམ་པའི་གསུང་ངོར་བཤད། །འདིར་ཟབ་ལམ་རྡོ་རྗེ་ཐེག་པའི་སྙིང་པོ་རྗེ་བཙུན་རྡོ་རྗེ་རྣལ་འབྱོར་མའི་བསྐྱེད་རྫོགས་ཀྱི་རིམ་པ་ཉམས་སུ་ལེན་པ་ལ་ལམ་གྱི་གེགས་སེལ་ཚུལ་བླ་མའི་མན་ངག་ལྟར་བཤད་པར་བྱ་བ་ལ་གཉིས་ཏེ། གེགས་སེལ་གྱི་ངོ་བོ་ཅུང་ཟད་སྤྲོས་ཏེ་བཤད་པ་དང་། བོགས་འདོན་ཞར་བྱུང་དུ་བསྡུས་ཏེ་བཤད་པའོ། །དང་པོ་ལ། གེགས་འབྱུང་བའི་རྒྱུ་བརྟག་པ། རྐྱེན་བརྟག་པ། གེགས་ཀྱི་ངོ་བོ་ངོས་འཛིན་པ། དེ་མི་འབྱུང་བའི་ཐབས་སུ་སྒོ་དགག་པ། བྱུང་ན་ཕྱིར་བཅོས་པའི་ཐབས་སོ། །དང་པོ་རྒྱུ་ལ་རིང་རྒྱུ་ནི་མ་རིག་པའི་འཁྲུལ་ཤེས་ཏེ། དེ་ནི་ཆོས་ཀྱིས་སེལ་དགོས་པས་སྤྱིར་བཏང་ངོ་། །དམིགས་བསལ་ཉེ་རྒྱུ་ལ་གཞན་དབང་དང་། ལྟར་སྣང་གི་རྒྱུ་གཉིས་ཡོད་པ་ལས། དང་པོ་ནི་ཚེ་རབས་སྔོན་མ་ནས་བསོད་ནམས་ཀྱི་བསགས་རྒྱབ་ཆུང་བ་དང་། ནག་པོའི་ས་བོན་འཐུག་པའི་རྐྱེན་གཉིས་འཛོམ་གྱིས་ཆོས་ཀྱི་ལས་འཕྲོ་མེད་པ་ཐོས་བསམ་བསྒོམ་གསུམ་གང་བྱས་ཀྱང་ཚབས་སུ་མི་འགྲོ་བ་ཞིག་བྱུང་ཏེ། དེ་ནི་སྐལ་བ་དམན་པར་གྱུར་པ་ཞེས་བྱ་བ་བཅོས་ཀྱང་དཀའ་བ་ཞིག་སྟེ་ཤིང་ལུ་འཛེར་ཅན་ལ་བརྐོས་མི་ཐེབས་པ་དང་འདྲའོ། །གཉིས་པ་ལྟར་སྣང་ཙམ་གྱི་གེགས་འབྱུང་བའི་རྒྱུ་བརྟག་པ་ལ་གཉིས་ཏེ། རང་གི་བསམ་སྤྱོད་ཀྱི་རྒྱུ་བྱེད་པ་དང་། རྟེན་འབྲེལ་གྱི་བྱེད་པའོ། །དང་པོ་ནི། དཀོན་མཆོག་བརྩེགས་པའི་མདོ་ལས། བྱང་ཆུབ་སེམས་དཔའ་རྣམས་ཀྱི་བདུད་ཀྱི་བར་ཆད་ནི་ཤེས་རབ་ཆུང་ཞིང་བརྩོན་འགྲུས་ཆེ་བ་ལས་འབྱུང་བར་རིགས་པར་བྱའོ། །ཞེས་གསུངས་ཏེ་དེ་ཡང་ཤེས་རབ་ཡོད་ན་གེགས་འབྱུང་ཡང་བཅོས་སླ་སྟེ་མཁས་པའི་ལྟུང་བ་ལྕི་ཡང་ཡང་ཞེས་པའི་དཔེས་མཚོན། བརྩོན་འགྲུས་མེད་ན་གེགས་མི་འབྱུང་སྟེ་ཉལ་ནས་སྡོད་པ་ལ་བསྒོམ་གྱི་གེགས་འབྱུང་ན་དུད་འགྲོ་ལ་ཡང་འབྱུང་བའི་ཕྱིར་རོ། །དེ་ལ་དང་པོ་ནི་བླ་མ་དགེ་བའི་བཤེས་གཉེན་མཚན་ལྡན་གྱིས་མ་ཟིན་པར་དཔེ་ཆ་ལ་བླ་མ་བཅོལ་བ་དང་གཅིག དཔེ་ཆ་ལ་བླ་མ་མ་བཅོལ་ཀྱང་བླ་མ་མཛོ་ཕོ་འདྲ་བས་སློབ་མ་མཛོ་ཕོ་འདྲ་བ་འཁྲིད་ནས་ཕྱིན་པ་དང་གཉིས། བླ་མ་དགེ་བའི་བཤེས་གཉེན་མཚན་ལྡན་གྱིས་ཟིན་ཡང་བསྟེན་ཡུན་ཐུང་བས་ཉམས་ལེན་བྱ་རྒྱུའི་ཆོས་ལ་ཐོས་བསམ་གྱིས་ཕུ་ཐག་མ་ཆོད་པར་ཐེ་ཚོམ་སྐྱེ་བའི་གཞི་མང་བ་དང་གསུམ། རང་གི་བློའི་གོ་བ་གཏི་ཐུག་པས་ཆོས་ལ་གདེང་མ་འཁྱོལ་བཞིན་དུ་བརྩོན་འགྲུས་ཙབ་ཙུབ་ཀྱིས་ཉམས་ལེན་བྱེད་པ་དང་བཞི་པོ་འདི་ཤེས་རབ་ཆུང་བ་ལ་བརྟེན་པའི་གེགས་འཇུག་པའི་རྒྱུ་སྟེ་དེ་ལྟ་བུ་ནི་གོ་བ་ལུག་ལས་ཆུང་བ་ལ་ཨུ་ཚུགས་གླང་ལས་ཆེ་བ་ཞིག་བྱས་ནས་ཁེ་འོང་བ་མེད་པ་དང་འདྲའོ། །གཉིས་པ་ནི་ཐོས་བསམ་གྱིས་ཕུ་ཐག་ཆོད་ཀྱང་ལུས་ཟུངས་སྟོབས་ཆུང་བ་དང་། ཁམས་ངན་པ་དང་། སྙིང་ཚན་མེད་པ་དང་། བློ་སྟོབས་ཀྱིས་མི་ཆུན་བཞིན་དུ་ཕྲལ་བློ་རྒོད་ཀྱི་དབང་དུ་བཏང་། མི་ལ་རས་པ་སོགས་གྲུབ་ཐོབ་ཀྱི་དཀའ་སྤྱད་རྣམ་ཐར་ལ་དཔེ་བླངས་ཏེ། གཅིག་པུར་སྡུག་རུས་དང་ཉམས་ལེན་ལ་འཇུན་དྲག་པོ་བྱེད་པ་རྣམས་ནི་བརྩོན་འགྲུས་ཆེ་བ་ལ་བརྟེན་པའི་གེགས་ཀྱི་རྒྱུ་སྟེ། དེ་ལྟ་བུ་ནི་མཛོ་ཁལ་ར་ལ་བཀལ་བས་ཆེ་ཆུང་འཛོལ་ཐེབས་ཏེ་མཐར་ར་བསད་ནས་སྡོད་དགོས་པ་དང་འདྲའོ། །གསུམ་པ་ནི་ཤེས་རབ་དང་བརྩོན་འགྲུས་ཀྱི་ཆ་ནས་འགྲིགས་ཀྱང་ཀུན་སློང་ངན་པ་ཉོན་མོངས་པ་དང་འདྲེས་ནས་ཆོས་བྱེད་པ་དང་། ཚེ་འདིའི་རྙེད་བཀུར་སྙན་གྲགས་ལ་རེ་བ་དང་། ཐུན་མོང་གི་མངོན་ཤེས་དང་གྲུབ་རྟགས་ལ་རེ་རེ་དོག་དོག་དང་བཅས་ལྷག་བསམ་ལོག་པས་ཆོས་ཉམས་སུ་ལེན་པ་ཡང་གེགས་ཀྱི་རྒྱུ་སྟེ། དེ་ལྟ་བུ་ནི་རྩ་བ་ཐང་ཁྲོམ་ནག་པོ་ཡིན་པ་ལ་འབྲས་བུ་ཨ་རུ་ར་ཡིན་སྙམ་དུ་བསྒོམས་ནས་ཟོས་ཀྱང་སྨྱོ་ནས་ཡོང་བ་དང་འདྲའོ། །གཉིས་པ་རྟེན་འབྲེལ་གྱི་བྱེད་པ་ནི། སྔར་བླ་མ་ལ་ཆོས་ཞུ་དུས་བླ་མ་ལ་མཉེས་པ་ཙམ་གྱི་རྐྱེན་འགའ་ཞིག་བྱུང་བ་དང་། རང་ལ་མ་དད་པའི་རྟོག་པ་སྣ་ཚོགས་ཤར་བ་དང་། ཆོས་ལ་ཐེ་ཚོམ་ཟ་བ་དང་། གདམས་ངག་བཀའ་རྒྱ་ཅན་ལ་ཡོན་མ་ཕུལ་བར་སུས་ཐོབ་ཀྱིས་ཞུས་པ་དང་། བླ་མའི་ཆོས་དུས་ཀྱི་ཚོགས་གཏོར་དགོས་པ་མ་ཕུལ་བ་དང་། གསང་དགོས་པའི་ལྷ་དང་གདམས་ངག་དཔེ་ཆ་སོགས་སྣོད་མིན་ལ་སྤྲོས་ཏེ་བཤད་པ་དང་། གཞན་ཡང་བླ་མ་བསྟེན་ནས་རྟེན་འབྲེལ་ལོག་པའི་བྱེད་པ་མཐའ་ཡས་ཏེ་འདིར་སྨོས་སུ་མི་ལང་བས། དེ་ལྟ་བུ་ནི་གེགས་བར་ཆད་ཀྱི་རྒྱུར་འགྲོ་སྟེ་ལྷོ་བྲག་མར་པས་ནཱ་རོ་ཏ་པ་ལ་ཕྱག་འཚལ་ལུགས་ཉེས་པ་ཙམ་གྱིས་ཕྱིས་སྲས་དར་མ་མདོ་སྡེའི་མགོ་བོ་ཆག་པ་བཞིན་ནོ། །དེར་མ་ཟད་རང་གི་སྔར་སྡིག་པ་ཆེན་པོ་འགའ་ཞིག་བྱས་པ་མ་དྲན་པ་དང་། དམ་ཚིག་ཉམས་པ་དང་སྡོམ་པ་ལ་སྐྱོན་བྱུང་བ་ལ་སེམས་ཀྱིས་མ་ཚོར་བ་དང་། གཞན་མའི་སྐྱེ་བོ་དམ་སྡོམ་ཉམས་པའི་གྲིབ་ཅན་དང་འགྲོགས་པ་དང་། དེ་དག་དང་ལྷན་ཅིག་ཆོས་ཞུས་པ་ཚུན་ཆད་ཀྱི་གེགས་འཇུག་པའི་རྒྱུར་འགྲོ་སྟེ། དེ་ལྟ་བུ་ནི་རིམས་ནད་ཀྱི་བག་འགོས་ཟིན་ནས་ཁང་པའི་ཕུག་ཏུ་བྲོས་ནས་བསྡད་ཀྱང་མི་ཕན་པར་ངེས་པར་ན་ཡོང་བ་དང་འདྲའོ། །གེགས་ཀྱི་རྒྱུ་བརྟགས་པའི་སྐབས་སོ། །གཉིས་པ་རྒྱུ་དེ་སློང་བར་བྱེད་པའི་སད་བྱེད་ཀྱི་རྐྱེན་བརྟག་པ་ལ། གོང་གི་རྒྱུ་དེ་དག་ལ་ཡང་རྐྱེན་ཅི་རིགས་ཚང་མོད་ཀྱི་བྱེ་བྲག་ཏུ་གནས་དང་གཅིག ལག་གཡོག་དང་གཉིས། དགྲ་གཉེན་གྱི་མཐུན་འཇུག་དང་གསུམ། གནད་ལོག་པ་དང་རང་གི་བློ་གཏི་ཐུག་པའི་རྐྱེན་ནོ། །དང་པོ་ནི། གནས་མཚན་ཉིད་དང་མི་ལྡན་པས་དགྲ་ལོག་པ་དང་། བདུད་རིགས་ཀྱི་ལྷ་ཀླུ་དྲག་པོ་གནས་པ་དང་། ན་ཚ་འཇུག་པའི་ས་ཆུ་མི་འཕྲོད་པ་ཡོད་པ་དང་། མི་རྒོད་དམ་སྐྱེ་བོ་མི་བསྲུན་པས་གང་བ་དང་། ཆོས་ལ་མི་དགའ་བའི་རྒྱལ་པོ་སོགས་ཀྱིས་བདག་བྱེད་པ་དང་། འདུ་འཛི་དང་སེམས་བྱིང་རྒོད་ཀྱི་དབང་དུ་འགྲོ་བའི་གནས་གང་དུ་བསྡད་ཀྱང་གེགས་རྐྱེན་བྱེད་དེ། དཔེ་ནོར་བུ་ངོམ་ནས་རྐུན་མ་ཡོད་སར་སྡོད་པ་དང་འདྲའོ། །དེ་ལྟ་བུ་མ་ཡིན་ཀྱང་སྡེ་འཁྲུགས་སོགས་ས་ཚིག་པའི་གནས་སུའང་ཡོན་ཏན་མི་སྐྱེ་ཞིང་གེགས་རྐྱེན་དུ་འགྲོ་བར་བཤད་པ་ཡོད་དོ། །གཉིས་པ་ལག་གཡོག་སམ་གྲོགས་ངན་པ་ཐ་སྙད་ལ་དགའ་ཆེས་པ་དང་། རང་དང་བློ་མི་མཐུན་པ་དང་། ཁ་མང་བ་དང་། ཁོག་པ་གྱོང་བ། སྤུ་སུར་ལ་སྤྲ་འཚལ་ཆེ་བ་དང་། ཐ་ནའང་རྩེ་མོ་དང་ཀྱལ་ཀའི་སླད་དུ་བསྡིགས་རི་གཏོང་བ་ཚུན་ཆད་ཀྱིས་གེགས་འཇུག་པའི་རྐྱེན་བྱེད་པ་ཡོད་དེ། སྔོན་བྱུང་ཁམས་པ་སྒ་ལོ་རྒྱ་གར་རྡོ་རྗེ་གདན་དུ་བྱོན་པས་རྩྭ་མི་ལོ་ཙཱ་དང་མཇལ་ཞིང་ཁོང་གཉིས་པོ་འཁྲུངས་ས་ཁམས་པར་སོང་བ་དང་། ཁྱད་པར་རྩྭ་མི་རྒྱ་གར་ན་མཁས་གྲགས་ཆེ་བས་ཆོས་ཞུས། སྒ་ལོ་ལ་ལྟོ་གོས་ཆོས་གསུམ་གནང་སྟེ་རྡོ་རྗེ་གདན་དུ་བསྒྲུབ་པ་ལ་བཅུག་གོ །དེར་མཚམས་དམ་པོ་ལ་ཡོད་དུས་བུག་སྒོར་གྲོགས་མཆེད་ཨཱ་ཙ་ར་གཅིག་འཕྲད་པར་འོངས། ཁོས་སྒ་ལོ་བོས་པས་ལན་མ་བྱུང་བར། ཁོ་རེ་ཁྱོད་ང་ལ་ལན་མི་ཟེར་འདུག་ཀྱང་ཕ་ཚད་ན་དུ་རུ་ཀའི་དམག་ཡོང་གིན་འདུག་གོ་ཞེས་བསྡིགས་རི་བཏང་བས་སྒ་ལོ་ཁོང་སྐྲག་པའི་རྐྱེན་གྱིས་ཁམས་འདུས་ཞུགས་ནས་སྨྱོ་བ་རྒྱ་གར་དུའང་མ་སེལ་བར་བོད་དུ་ཨཱ་ཙ་ར་བཞི་བསྐྱེལ་དུ་བཏང་སྟེ་ས་ཆེན་ཀུན་དགའ་སྙིང་པོས་གེགས་སེལ་མཛད་པའི་གཏམ་རྒྱུད་ཡོད་དོ། །བསྒྲུབ་པ་གཤའ་མ་ཞིག་རང་བྱེད་ན་གཅིག་པུར་སྡོད་པ་གལ་ཆེ་ཞིང་སྔོན་གྱི་དམ་པ་གོང་མ་རྣམས་སྐུ་མཚམས་དམ་པོ་མཛད་དུས་མཚམས་ཐོ་རིམ་པ་གསུམ་རྒྱག་ཟེར་བའང་གནད་ཅིག་ཡོད་འདུག་གོ །དེ་ལྟར་མ་འགྲུབ་ཚེ་གཡོག་མི་བསྟེན་པའི་ཐབས་རང་མེད་ན་བདག་ཅག་གི་ཆོས་ཀྱི་རྗེ་ཐམས་ཅད་མཁྱེན་པ་བུ་སྟོན་ཆེན་པོས་མཁན་པོ་གདན་ས་བ་ལ་བཀའ་ཆེམས་སུ་གསུངས་པར། གཡོག་པོ་སྲེག་སྲེག་མང་པོ། ལས་ཀ་མི་ཡོང་བ། བཟའ་བ་ཡོང་བ། འབུལ་བ་བཙལ་ནས་མི་འོང་བ། ཁ་སྨྲས་བཙལ་ནས་ཡོང་བ། ཆ་རྐྱེན་ཁྱེར་ནས་མི་འོང་བ། གོད་ཁ་ཁྱེར་ནས་ཡོང་བ། གཏམ་སྙན་ཁྱེར་ནས་མི་འོང་བ། གཏམ་ངན་ཁྱེར་ནས་ཡོང་བ། དེ་ལྟ་བུའི་གཡོག་པོ་འཁོར་དུ་མི་བཞག་པ་གལ་ཆེ། གཞག་ན་གུད་གཞན་ཡེ་མ་བྱུང་ནའང་། ལོ་གཅིག་ལ་ཟན་སྟོང་བརྒྱད་ཅུ། བྱ་སྣ་དང་བཅས་པ་འཆོར་བ་ཡིན་པས། དེ་འདྲ་མི་གསོ་བ་གལ་ཆེ། ཞེས་གསུངས་པས་འདི་ཆོས་མཛད་དམ། མི་མཛད་པ་འཇིག་རྟེན་གྱི་བླ་དཔོན་རིགས་ལའང་གནད་ཆེན་པོ་འདུག་ཅིང་། དེ་ལྟར་མ་བྱུང་ན་ཆོས་ཀྱི་ཉམས་ལེན་གྱི་གེགས་རྐྱེན་འཇིག་རྟེན་གྱི་བླ་མ་དཔོན་པོ་ལ་མི་འབྱུང་མོད་ཀྱི། ཕྲལ་སྐུ་རླུང་འཕར་རྐྱེན་བྱེད་པས་གཟབ་དགོས་པ་ཡོད་དོ། །གསུམ་པ་དགྲ་གཉེན་གྱི་མཐུན་འཇུག་ནི། དངོས་སུ་དགྲ་འདུལ་གཉེན་སྐྱོང་གི་ཤོམ་ར་བྱས་ན་ཆོས་ཀྱི་གེགས་རྐྱེན་བྱེད་པ་ལྟ་ཅི་སྨོས། ཆོས་བྱེད་དུས་དགྲ་འདུལ་རྒྱུ་བྱུང་ན་དགའ་བ་ལ་སྙམ་པ་ཙམ་གྱི་གེགས་རྐྱེན་དུ་སོང་བ་ཡོད་དེ། སྔོན་བྱུང་དགེ་བཤེས་ཀློང་ཐང་པ་བྱ་བ་ཞིག་ཁམས་ཀྱི་ཆར་ཕོ་རྒོད་པོ་ནོར་ཕྱུགས་པོ་ཡོད་པ་གཅིག་གི་བུར་སྐྱེས། ཁོང་རང་གི་ཕ་ཤི་བབ་ནོར་ཐམས་ཅད་ཕ་སྤུན་ཉེ་འབྲེལ་རྣམས་ཀྱིས་འཕྲོགས་ཏེ་བུ་ཚ་འདི་ཡུལ་དུ་བཞག་ན་ལན་བྱེད་དུ་འོང་ཟེར་ཀློང་ཐང་པ་ཁོ་རང་ཡུལ་ནས་བསྐྲད་དོ། །ཁོང་གི་དབུས་གཙང་དུ་ཡོང་ནས་ཆོས་བྱས་ཤིང་། བརྩོན་འགྲུས་དང་ཤེས་རབ་ཆེ་བས་ལ་སྟོད་རྩིབས་རི་སོགས་སུ་བསྒྲུབ་པ་ཁོ་ན་ལ་སྒྲིལ་གཉིད་འོད་གསལ་དུ་ཚུད། ཆོས་གོས་ཀྱིས་གཤོག་པ་བྱས་ཏེ། ནམ་མཁའ་ལ་འཕུར་ཐུབ་པ་ཙམ་བྱུང་བ་ཡིན་འདུག་གོ །ལན་གཅིག་ཉིན་མོའི་རྣལ་འབྱོར་སྐྱོང་དུས་རི་ཞིག་གི་རྩེར་ཕྱིན་ནས་སྡད་ཡོད་པའི་སྐབས་སུ་མདུན་ན་མར་རི་བྱ་མང་པོའི་ཁྱུ་ཆེན་པོ་འཕུར་འགྲོ་བ་མཐོང་བའི་རྐྱེན་གྱིས། ཁོང་གི་རྣམ་རྟོག་ལ་བྱ་ཁྱུ་ཆེན་པོ་འདི་རྣམས་སྐྱེས་བུ་གོ་ཆ་གྱོན་པ་ཤ་སྟག་ཏུ་སོང་ནས་ངའི་ཡུལ་གྱི་དགྲ་ཐམས་ཅད་ཆོམ་ཐུབ་ན་དགའ་བ་ལ་སྙམ་པ་ཤར། དེས་གསོས་བཏབ་ནས་ཞེ་སྡང་སྐྱེས། ལམ་གཏོང་མ་བྱས་པས་གེགས་རྐྱེན་དུ་སོང་། གེགས་ཅི་བྱུང་ན་ཕྱིས་ཁོང་གི་ཡུལ་དུ་ཕྱིན་ནས་ཆོས་ཀྱི་བསམ་སྦྱོར་ལས་ལོག དམག་དཔོན་བྱས་ཏེ་སུས་ཀྱང་མ་ཐུབ་པར་དགྲ་ཐམས་ཅད་བསད་ནས་དམྱལ་བའི་མེ་ནང་དུ་ནག་ཏིང་ངེ་སོང་བའི་གཏམ་རྒྱུད་ཡོད་དོ། །གཉེན་གྱི་མཐུན་འཇུག་མ་སྤངས་པའི་ཐབས་རང་མེད་དེ་ཕྲལ་དེ་དག་དང་འབྲེལ་བྱས་པས་གེགས་རྐྱེན་མི་བྱེད་འདུག་སྙམ་དུ་ཡོད་ཀྱང་ནམ་ཞིག་བདུད་རིགས་ཀྱི་བར་གཅོད་བརྩམ་པ་འདི་དག་གིས་བསམ་པ་བསྒྱུར་ནས་གེགས་རྐྱེན་བྱེད་པ་ཡོད་དེ། ཆོས་བྱས་ན་འཇིག་རྟེན་གྱི་ཕ་མ་སོགས་བསོད་ནམས་ཀྱི་ཞིང་ཡིན་ཟེར་ནས་གུས་པས་ངག་ཉན་པ་ཡོད་དམ། དགོས་པ་ཁྱད་པར་ཅན་ཡོད་ན་མ་གཏོགས་སངས་རྒྱས་འོད་སྲུང་གི་བསྟན་པ་ལ་བྱུང་བའི་ཤེད་བུ་སེར་སྐྱའི་གཏམ་རྒྱུད་དྲན་དགོས་པ་ཡོད་དོ། །གཞན་ཡང་བླ་མ་མང་པོ་ལ་ཆོས་ཞུས་ནས། དེ་ཐམས་ཅད་ལ་དད་པ་དང་མོས་གུས་ནི་བྱ་དགོས་པ་ཡིན་མོད། བླ་མ་གཅིག་གིས་བསྟན་པའི་ཆོས་ཉམས་ལེན་བྱ་འཕྲོ་དང་དགོངས་པ་སྐྱོང་འཕྲོར། གཅིག་གི་ཡང་དེ་ལྟར་བྱེད་པ་ལྟ་བུ་ནི་གེགས་རྐྱེན་དུ་འགྲོ་བ་སྲིད་དེ་སྔོན་བྱུང་ཁྲོ་ཕུ་བའི་དགེ་བཤེས་བསོད་ནམས་བཟུང་བྱ་བ་ཇོ་ནང་དུ་ཞང་ཀུན་སྤངས་པ་ཐུགས་རྗེ་བརྩོན་འགྲུས་ལ་སྦྱོར་དྲུག་གི་ཁྲིད་ཞུས་ནས་བསྒོམས་པས་ཉམས་མྱོང་ཅུང་ཟད་སྐྱེས། བླ་མས་མཉེས་པོ་མཛད། དེ་འཕྲོར་ཡང་པ་གནམ་བསམ་སྡིངས་སུ་ཤངས་པ་བཀའ་བརྒྱུད་ཀྱི་བསྟན་པའི་མངའ་བདག་མཁས་བཙུན་གཞོན་ནུ་གྲུབ་ལ་ནི་གུ་ཆོས་དྲུག་ཞུས། དེར་ཇོ་ནང་དུ་ཆོས་ཞུས་པའི་ཉམས་མྱོང་འདི་འདྲ་སྐྱེས། བླ་མས་འདི་སྐད་གསུང་། ཇི་ལྟ་བུ་ལགས་ཞུས་པས། མཁས་བཙུན་པ་ན་རེ། ཞང་ཀུན་སྤངས་པའི་གསུང་དེ་འདྲ་ག་ན་ཡིན་པ། དེ་ལ་འདི་དང་འདི་ལྟ་བུ་ཟེར་བ་ཡིན་ཞེས་གྲུབ་མཐའ་ཐ་དད་ཀྱི་ཆོས་སྐད་བཤད་པས། དགེ་བཤེས་དེ་བློ་འགྱུར་ཞང་ཀུན་སྤངས་པ་ལ་དད་པ་ལོག མཁས་བཙུན་པ་ལ་ཚད་མར་བཟུང་སྟེ་ནི་གུ་ཆོས་དྲུག་བསྒོམ་པ་ཡིན་རུང་མི་གཙང་པ་ཁ་ནས་སྐྱུགས་ཏེ་ཤི་བའི་གཏམ་རྒྱུད་ཡོད་དོ། །བཞི་པ་གནད་ལོག་པའི་གེགས་རྐྱེན་ནི། མ་ངེས་པ་སྣ་ཚོགས་ཞིག་འབྱུང་མོད་ཀྱི། དེ་དག་གི་ངོས་འཛིན་ཆེ་ལོང་ཙམ་བརྗོད་ན་རྗེ་བཙུན་ས་པཎ་གྱི་སྡོམ་གསུམ་རབ་དབྱེ་ལས། དེ་ལ་གནད་རྣམས་འཆོས་པའི་བདུད། །ལ་ལ་སངས་རྒྱས་དངོས་སུ་སྟོན། །ཁ་ཅིག་མཁན་པོ་སློབ་དཔོན་དང་། །བླ་མའི་ཆ་ལུགས་འཛིན་པ་དང་། །ཕ་མའམ་ཉེ་དུའི་ཆ་ལུགས་ཀྱིས། །སེམས་ཅན་རྣམས་ནི་བསླུ་བར་བྱེད། །འགའ་ཞིག་རྩུབ་མོར་སྨྲ་བྱེད་ཅིང་། །བསྡིགས་པའི་ཚུལ་གྱིས་བསྒྱུར་བར་བྱེད། །ལ་ལ་འཇམ་པོར་སྨྲ་བྱེད་ཅིང་། །བྱམས་པའི་ཚུལ་གྱིས་བསླུ་བར་བྱེད། །ལ་ལ་སངས་རྒྱས་གསུངས་པའི་ལུང་། །ཕྱིན་ཅི་ལོག་ཏུ་བཤད་ནས་བསྒྱུར། །ལ་ལ་རིགས་པ་བཟང་པོ་ལ། །ངན་པ་ཡིན་ཞེས་བཤད་ནས་བསྒྱུར། །ལ་ལ་རིགས་པ་ངན་པ་ལ། །བཟང་པོ་ལྟ་བུར་བཅོས་ནས་བསྒྱུར། །ལ་ལ་ཟས་ནོར་ཅི་འདོད་པའི། །རྔན་པ་བྱིན་ནས་ཆོས་ལོག་སྟོན། །ལ་ལ་ལུས་དང་སེམས་ལ་ནི། །ཏིང་འཛིན་ཅུང་ཟད་བསྐྱེད་ནས་ནི། །དེ་ལས་ཡིད་ཆེས་སྐྱེས་པ་དང་། །ལོག་པའི་ཆོས་ནི་བསྟན་ནས་བསླུ། །ལ་ལ་མངོན་པར་ཤེས་པ་དང་། །རྫུ་འཕྲུལ་ཅུང་ཟད་བསྟན་ནས་ཀྱང་། །བླུན་པོ་ཡིད་ཆེས་བསྐྱེད་ནས་ནི། །ཕྱིས་ནས་ཆོས་ལོག་སྟོན་པར་བྱེད། །ལ་ལ་ང་ཡི་འདི་ལྟར་བསྒོམས། །དེ་ལ་རྟོགས་པ་འདི་སྐྱེས་པས། །ཁྱེད་ཀྱང་འདི་ལྟར་གྱིས་ཤིག་ཅེས། །རང་གི་ཉམས་མྱོང་ཡིན་པ་ཡི། །ཚུལ་དུ་བྱས་ནས་ལོག་པར་སྟོན། །མདོར་ན་སངས་རྒྱས་གསུང་རབ་དང་། །ཕལ་ཆེར་མཐུན་པར་སྟོན་བྱེད་ཅིང་། །གནད་རྣམས་ལོག་པར་སྟོན་པའི་ཆོས། །ལེགས་ལེགས་འདྲ་བར་སྟོན་ན་ཡང་། །བདུད་ཀྱི་བྱིན་རླབས་ཡིན་ནོ་ཞེས། །མདོ་རྒྱུད་ཀུན་ལས་གསལ་བར་གསུངས། །ཞེས་དང་། འདི་འདྲའི་རིགས་ཀྱི་བདུད་རིགས་འགའ། །མི་འམ་འཕགས་པའི་གཟུགས་བཟུང་ནས། །ལོག་པའི་བསྟན་པ་འཕེལ་བའི་ཕྱིར། །ཆོས་དང་བསྲེས་ནས་གནད་རྣམས་སུ། །ཆོས་ལོག་བསྲེས་ནས་འཆད་པ་སྲིད། །དཔེར་ན་ཁ་ཟས་བཟང་པོ་ལ། །སྦྱར་བའི་དུག་གིས་ཕལ་ཆེར་གསོད། །དུག་རྐྱ